Document ID: 32011R0230

KOMMISSIONENS FORORDNING (EU) Nr. 230/2011
af 9. marts 2011
om ændring af Rådets forordning (EF) nr. 992/95 for så vidt angår EU's toldkontingenter for visse landbrugsprodukter og fiskevarer med oprindelse i Norge
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 992/95 af 10. april 1995 om åbning og forvaltning af fællesskabstoldkontingenter for visse landbrugsprodukter og fiskerivarer med oprindelse i Norge (1), særlig artikel 5, stk. 1, litra a) og b), og
ud fra følgende betragtninger:
(1)
I 2009 blev der indgået en tillægsprotokol til aftalen mellem EU og Kongeriget Norge om særlige bestemmelser for perioden 2009-2014 for import til EU af visse fisk og fiskevarer, herefter benævnt »tillægsprotokollen«.
(2)
Undertegnelsen på EU's vegne og den foreløbige anvendelse af tillægsprotokollen blev godkendt ved Rådets afgørelse 2010/674/EU af 26. juli 2010 om undertegnelse og midlertidig anvendelse af en aftale mellem Den Europæiske Union, Island, Liechtenstein og Norge om en EØS-finansieringsmekanisme for 2009-2014, en aftale mellem Den Europæiske Union og Norge om en norsk finansieringsmekanisme for perioden 2009-2014, en tillægsprotokol til overenskomsten mellem Det Europæiske Økonomiske Fællesskab og Island om de særlige bestemmelser, der gælder for indførsel i Den Europæiske Union af visse former for fisk og fiskevarer for perioden 2009-2014, og en tillægsprotokol til overenskomsten mellem Det Europæiske Økonomiske Fællesskab og Norge om de særlige bestemmelser, der gælder for indførsel i Den Europæiske Union af visse former for fisk og fiskevarer for perioden 2009-2014 (2).
(3)
I tillægsprotokollen fastsættes der bestemmelser om nye toldkontingenter med nultold for import til EU af visse fisk og fiskevarer med oprindelse i Norge.
(4)
I overensstemmelse med tillægsprotokollen bør de kontingentstørrelser, der skulle have været åbnet for Norge fra den 1. maj 2009 til den 1. marts 2011, deles i lige dele og tildeles på årsbasis i resten af denne protokols anvendelsesperiode.
(5)
Med henblik på at gennemføre de nye toldkontingenter, der er fastsat i tillægsprotokollen, bør forordning (EF) nr. 992/95 ændres.
(6)
Det er nødvendigt at erstatte den nuværende henvisning i forordning (EF) nr. 992/95 til priser franko grænse med en henvisning til den angivne toldværdi i overensstemmelse med Rådets forordning (EF) nr. 104/2000 af 17. december 1999 om den fælles markedsordning for fiskevarer og akvakulturprodukter (3) og at fastsætte, at nævnte værdi, for at blive omfattet af de i tillægsprotokollen fastsatte præferencer, mindst skal svare til en referencepris, der allerede er fastsat eller skal fastsættes i henhold til nævnte forordning.
(7)
I protokol nr. 3, ændret ved afgørelse nr. 1/2005 truffet af Den Blandede Komité EF-Norge den 20. december 2005 (4), til overenskomsten mellem Det Europæiske Økonomiske Fællesskab og Kongeriget Norge defineres begrebet »varer med oprindelsesstatus«, ligesom der fastsættes metoder for administrativt samarbejde. Det bør derfor udtrykkeligt fastsættes, at det er den i 2005 ændrede protokol nr. 3, som skal anvendes.
(8)
Af hensyn til klarheden og for at tage hensyn til de ændringer af koderne i den kombinerede nomenklatur, der blev fastsat ved Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (5), og ændringerne af Taric-koderne bør bilag I og II til forordning (EF) nr. 992/95 udskiftes.
(9)
Af hensyn til klarheden og for at tage hensyn til det forhold, at flere toldkontingenter dækker samme produkter for samme perioder, bør de slås sammen.
(10)
Forordning (EF) nr. 992/95 bør derfor ændres i overensstemmelse hermed.
(11)
I henhold til afgørelse 2010/674/EU skal de nye toldkontingenter anvendes fra den 1. marts 2011. Forordningen bør derfor anvendes fra samme dato.
(12)
Foranstaltningerne i denne forordning er i overensstemmelse med udtalelse fra Toldkodeksudvalget -
VEDTAGET DENNE FORORDNING:
Artikel 1
I forordning (EF) nr. 992/95 foretages følgende ændringer:
1)
Artikel 1 affattes således:
»Artikel 1
1. Når de i bilaget anførte produkter med oprindelse i Norge overgår til fri omsætning i EU, fritages de for told inden for de toldkontingenter, i de perioder og på de betingelser, som er fastsat i denne forordning.
2. Import af de i bilaget anførte fisk og fiskevarer er kun omfattet af de i stk. 1 omhandlede toldkontingenter, hvis den angivne toldværdi mindst svarer til den referencepris, der er fastsat eller skal fastsættes i henhold til artikel 29 i Rådets forordning (EF) nr. 104/2000 af 17. december 1999 om den fælles markedsordning for fiskevarer og akvakulturprodukter (6).
3. Bestemmelserne vedrørende definition af begrebet »varer med oprindelsesstatus« og vedrørende metoderne for administrativt samarbejde i protokol nr. 3, senest ændret ved afgørelse nr. 1/2005 truffet af Den Blandede Komité EF-Norge den 20. december 2005 (7), til overenskomsten mellem Det Europæiske Økonomiske Fællesskab og Kongeriget Norge finder anvendelse.
4. Toldkontingentfordelen med løbenummer 09.0710 og 09.0712 vil ikke blive indrømmet for varer, der angives til overgang til fri omsætning i perioden 15. februar til 15. juni. Desuden vil toldkontingentfordelen med løbenummer 09.0714 ikke blive indrømmet for varer med KN-kode 0304 99 23, der angives til overgang til fri omsætning i perioden 15. februar til 15. juni.
2)
Artikel 3, stk. 2, affattes således:
»Artikel 308c, stk. 2 og 3, i forordning (EØF) nr. 2454/93 finder dog ikke anvendelse på toldkontingenterne med løbenumrene 09.0702, 09.0710, 09.0712, 09.0713, 09.0714, 09.0749 og 09.0750.«
3)
Bilag I og II affattes som anført i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. marts 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. marts 2011.

Labels: 3
18
6